Document ID: /roh_data/filtered/fineweb-2-filterrobots_roh.jsonl.gz/7333

Cunquai ch'i na saja anc mai vegnì giuado ina bova en quest lieu tranter Tusaun e Casti, na saja l'accident betg stà prevesibel, hai num en il rapport. Era uschiglio haja la Viafier retica fatg tut endretg: Pir duas uras e mez avant l'accident aveva in controllader examinà las rodaglias sin il traject, il tren n'era betg memia spert, ha franà ad uras ed ils emploiads hajan reagì professiunal.
Problem cun rusnas da communicaziun
Il rapport fa dentant attent sin in problem che la Viafier retica duai tegnair en egl: Durant l'accident n'èsi betg stà pussaivel da clamar immediat agid e quai pervia d'ina rusna en la rait da communicaziun.
Quai veglia el examinar e megliurar, ha ditg Stefan Engler, president dal cussegl d'administraziun da la Viafier retica, sin dumonda dad RTR. El fa dentant attent ch'i saja grev d'avair adina e dapertut ina colliaziun da communicaziun en las valladas grischunas.
Tar l'accident l'avust 2014 eran 16 persunas vegnidas blessadas - in um è silsuenter mort en l'ospital. Capità era l'accident perquai ch'ina bova aveva cuvert las rodaglias e sinaquai eran plirs vaguns ids sur ils binaris.
RR novitads 14:00